Carcaixent comença a "viure el Nadal" este cap de setmana
10 de desembre de 2015

Carcaixent

Un cap d’any infantil, cinema, teatre o una matinal solidària són alguns dels atractius de “Carcaixent viu el Nadal”, la primera edició de la campanya de Nadal que organitza l’Ajuntament de Carcaixent en coordinació amb diverses entitats i associacions locals.

La programació inclourà al voltant de 20 activitats gratuïtes a la ciutat des d’aquest mateix cap de setmana fins al dia de Reis. Entre elles s’inclouen activitats ja tradicionals com el concurs de betlems o el d’aparadors, però  també de noves com el Cap d’Any infantil, teatre o l’entrega de cartes a l’Emissari Reial. La primera activitat organitzada per l’Ajuntament de Carcaixent serà el taller “Preparem la decoració de Nadal”, un taller de manualitats on les xiquetes i xiquets podran realitzar diferents decoracions nadalenques que es podran emportar a casa. El taller es realitzarà al Passeig i la inscripció és gratuïta. Altra de les activitats destacades és la "Matinal Solidària"  prevista per al dissabte 19 de desembre a la Plaça del Mercat, en la qual col·laboraran diferents entitats i associacions de Carcaixent. Al mateix temps, hi haurà animació musical en directe i tallers de cuina al Mercat Municipal per a xiquets, en col·laboració amb voluntaris del CIM (Centre Integral de Majors).

Paco Salom, alcalde de Carcaixent i responsable de l'àrea de Promoció Econòmica, ha posat de relleu que l’objectiu de la campanya és dinamitzar l’oci i l’activitat comercial de Carcaixent, “les veïnes i veïns han de percebre la seua ciutat com un lloc on poder passar temps d’oci i poder realitzar les seues compres”. També ha volgut apuntar que la campanya és fruit de treball de diverses regidories com ara Festes, Joventut o Turisme, “un treball de totes i tots per seguir fent de Carcaixent una ciutat viva”. Per altra banda, també ha volgut agrair la implicació de les diferents associacions de comerciants de Carcaixent per a crear, per primera vegada, campanyes conjuntes de dinamització del comerç local. “És molt important crear accions que ens impliquen a tots, ja que tenir un teixit comercial viu i amb ganes de fer coses és una cosa que ens repercuteix en cadascun de nosaltres”. A la pàgina web de l’Ajuntament de Carcaixent podeu consultar la programació completa.